<classify> BAADA ya vinara wa Ligi Kuu Yanga kutinga robo fainali michuano ya Kombe la Shirikisho la Azam FA jana ilipita Rufi ji kuhani msiba wa Kaimu Mwenyekiti wa Kamati ya Usajili na Mashindano, Mustapha Urungu.Ulungu aliyefariki dunia mwishoni mwa wiki iliyopita alipumzishwa Rufiji ambapo kikosi kizima cha Yanga kilichokuwa Ruangwa, Lindi kilipita kutoa salamu za mwisho kabla ya kurejea Dar es Salaam kujiandaa na mchezo ujao wa ligi dhidi ya Alliance.Akizungumza na gazeti hili jana Mratibu wa Yanga, Hafidh Saleh alisema wanatambua mchango mkubwa wa marehemu Urungu na kwa sababu walikosekana kwenye maziko, wakaona wapite alikopumzishwa kutoa heshima zao. Hatukuwepo kwenye maziko yake kutokana na majukumu yaliyokuwa mbele yetu, tukaona tupite kutoa salamu zetu za mwisho kwake, kwa kutambua na mchango wake,alisema.Yanga mwishoni mwa wiki iliyopita ilikuwa na mchezo dhidi ya timu ya Daraja la Kwanza Namungo FC wa michuano ya FA ambapo iliibuka na ushindi wa bao 1-0 na kutinga hatua ya robo fainali.Mbali ya Yanga, timu nyingine zilizofuzu hatua hiyo ni Kagera Sugar, Alliance, KMC, Singida, African Lyon na Lipuli. Akizungumzia mchezo uliopita dhidi ya Namungo, mchezaji Deus Kaseke aliyetoa krosi ya bao lililofungwa na mshambuliaji Heritier Makambo, alisema anashukuru kwani juhudi zimewasaidia kupata ushindi. Tunashukuru kwa ushindi tumefuata maelekezo ya mwalimu, tumejituma na kupata goli. Namungo pia ni wazuri wamecheza mchezo mzuri na wakiendelea hivi wanaweza kupanda Ligi Kuu, alisema.Kaseke alisema wapo tayari kwa yeyote watakayepangwa naye hatua inayofuata. Mpinzani wao anayefuata atajulikana baada ya kufanyika kwa droo itakayochezeshwa na wadhamini wa michuano hiyo Azam Media. Mchezaji wa Namungo, Reliants Lusajo alisema uzoefu umeibeba Yanga na kupata ushindi huo. Alisema kilichowagharimu walishindwa kutumia nafasi karibu mbili walizopata tofauti na wenzao wametumia makosa yao kuwaadhibu.  <topic>: kitaifa 